
Vedtak:
Søknaden avslås med følgende begrunnelse;
Kommunen kan ikke se at søker tilfredsstiller vilkår i nf § 6 der det bl.a. heter at «søker må påvise et særlig behov som ikke kan dekkes på annen måte». Behovet kan dekkes gjennom båttransport. Det vil derfor ikke være hjemmel for å innvilge søknaden etter forskriftens § 6 (tillatelse ved særlig behov).

Saksopplysninger: 
Torgrim Nyvoll har søkt om kjøring med ATV for 11-20 turer for transport av isolasjon og taktro i forbindelse med legging av nytt tak på hytta. Materiell ble kjørt inn på vinterføre, men da arbeidet startet med taket i 17. mai helga ble det av dekket at det var skader på isolasjon pga. mus slik at all isolasjon må skiftes ut.
Kjøring skal gå etter tursti på sørsiden av Altevatn, 

Lovgrunnlaget:
Ifølge motorferdselloven § 3, er motorferdsel i utmark ikke tillatt med mindre noe annet er bestemt i, eller i medhold av loven. Etter nasjonal forskrift (nf) § 1 første ledd, kan motorferdsel i utmark bare skje i samsvar med forskriften. 
Loven og forskriften åpner for flere nytteformål der motorferdsel er tillatt, og hvor en kan kjøre uten å måtte søke om tillatelse. Anerkjente nytteformål er listet ut i §4 i motorferdselsloven og § 2 i nasjonal forskrift. Omsøkte ferdsel er ikke et nytteformål som har direkte hjemmel i loven og omsøkte transport må behandles som en dispensasjon. 
 
Søknaden dreier seg om transport på barmark, og behandles etter nf § 6- Tillatelser ved særlig behov: «I unntakstilfelle kan kommunestyret - eller et annet folkevalgt organ som kommunestyret bestemmer - etter skriftlig søknad gi tillatelse til kjøring utover § 2 - § 5, dersom søkeren påviser et særlig behov som ikke knytter seg til turkjøring, og som ikke kan dekkes på annen måte. Før eventuell tillatelse gis, skal transportbehovet vurderes mot mulige skader og ulemper i forhold til et mål om å redusere motorferdselen til et minimum.» 
 
Prinsippene i naturmangfoldloven (nml) §§ 8-12 skal legges til grunn ved utprøving av offentlig myndighet. 

For at kommunen skal kunne gi tillatelse etter nf. § 6 må følgende fire betingelser være oppfylt:  

a) Søkeren må påvise et særlig behov. Kommunen må vurdere om kjøringen er nødvendig og har et akseptert nytteformål eller bærer preg av unødvendig kjøring. Det er formålet med selve transporten som er avgjørende i denne sammenheng. Det er derfor ikke avgjørende om transportøren ser transporten som lønnsom, dersom ikke transporten isolert sett dekker et reelt og nødvendig behov.  
b) Behovet må ikke knyttes til turkjøring. Det siktes her til ren turkjøring, dvs. kjøring for turens skyld. Kommunen kan ikke gi dispensasjon til fornøyelses- eller rekreasjonskjøring.  
c) Behovet må ikke kunne dekkes på annen måte. Kommunen kan bare gi tillatelse dersom behovet ikke kan dekkes på annen måte. Kommunen kan heller ikke gi tillatelse etter § 6 dersom behovet kan dekkes tilfredsstillende ved leiekjøring.  
d) Behovet må vurderes opp mot mulige skader og ulemper og ut fra målet om å redusere motorferdselen til et minimum. Motorferdselloven tar ikke sikte på å hindre unødvendig ferdsel til anerkjente nytteformål. Det er den unødvendige og fornøyelsespregede ferdselen som reguleres. 

Miljødirektoratets veileder for vurdering av søknader om barmarkskjøring sier følgende: «Hva som er unntakstilfeller, særlig behov er en skjønnsmessig vurdering. I vurderingen må lokale forhold kunne spille inn, men likevel slik at bestemmelsens strenghet ivaretas. Den enkelte søknad må sees i sammenheng med forventet antall tilsvarende søknader. Selv om den enkelte tillatelse ikke vil by på vesentlige ulemper, kan en søknad avslås av hensyn til de samlede konsekvenser av å innvilge tilsvarende søknader. Transport med barmarkskjøretøy til hytte bør som hovedregel ikke tillates.» 
 
Tillatelsen bør bare gis dersom det kan kjøres på traktorvei eller liknende, og etter en særlig streng vurdering. Behandling av søknaden skal skje etter gjeldende lovverk og naturmangfoldlovens prinsipper §§ 8- 12. Vurdering av disse prinsippene skal synliggjøres i vedtaket, dvs. § 8 om kunnskapsgrunnlaget, § 9 om føre-var-prinsippet, § 10 om økosystemtilnærming og samlet belastning, § 11 om at kostnadene ved miljøforringelse skal bæres av tiltakshaver, og § 12 om miljøforsvarlige teknikker og driftsmetoder. Motorferdsel på barmark kan skade plantelivet og sette merker og sår i terrenget. Sporene etter kjøring kan være synlige i mange år. I tillegg utsettes naturen for forurensning.  
 
Vurdering
Søker ønsker kjøre med ATV for å transportere isolasjon og taktro til hytta på gb.nr. 67/42 i forbindelse med stifting av tak på hytta. Det er opplyst at øvrig materiell til hyttetaket var transportert på vinterføre, men da arbeidet ble påbegynt i 17.mai helga viste det seg at isolasjon var musespist og må skiftes.

Men for å redusere motorferdselen på barmark til et minimum bør denne transporten utføres med båttransport.

Vurdering etter Naturmangfoldlovens §§ 8-12.  
Det er ikke registrert svært viktige vilt- og/eller naturtyper i det omsøkte området som gjør at søknaden av denne grunn bør avslås. Det nevnte området er sjekket opp mot tilgjengelig informasjonskilder og lokalkunnskap. Kommunen anser at kravet til kunnskapsgrunnlaget, jf. NML § 8, er tilstrekkelig ivaretatt. 

Føre-var-prinsippet, jf. NML § 9, kommer bare til anvendelse i situasjoner der man ikke har slik tilstrekkelig kunnskap. Etter kommunens vurdering er det ikke tilfellet i denne saken. 

Etter NML § 10 “Økosystemtilnærming og samlet belastning” skal en beslutning vurderes i lys av flere påvirkninger senere, om en tillatelse kan skape presedens og om dette kan bidra til en gradvis forringing av området.  Hvis kommunen gir dispensasjon til kjøring på barmark, for å frakte materialer m.m. til private hytter, vil det skape presedens for en økt motorferdsel i utmark som kan få negative konsekvenser for naturmangfold og friluftsliv. Økt motorferdsel på barmark i forbindelse med slik transport, vil være i strid med målet om å redusere motorferdsel til et minimum. 

NML § 11 ” Kostnadene ved miljøforringelse skal bæres av tiltakshaver”. Kommunen setter alltid vilkår om ev. klopping og reparasjon etter transport når dispensasjoner på barmark blir innvilget. Det samme ville blitt gjort i denne saken dersom det hadde blitt aktuelt med dispensasjon. 

I § 12 i NML står dette om miljøforsvarlige teknikker og driftsmetoder: “For å unngå eller begrense skader på naturmangfoldet skal det tas utgangspunkt i slike driftsmetoder og slik teknikk og lokalisering som gir de beste samfunnsmessige resultater”. Kommunen bør her for eksempel vurdere om det finnes alternative måter og teknikker enn kjøring som omsøkt. Alternativet til barmarkskjøring, kan her være å benytte båttransport eller helikopter.

Kunnskapskravet jf. NML anses for å stå i rimelig forhold til omfanget av omsøkt motorferdsel. 


Vurdering etter nf. § 6: 
a) Søkeren må påvise et særlig behov 
Transport av isolasjon og taktro til hytta anses ikke som et særlig behov. 

b) Behovet må ikke knyttes til turkjøring. 
Formålet er ikke å betegne som turkjøring, men har en viss nytteverdi. 

c) Behovet må ikke kunne dekkes på annen måte. 
Behovet kan dekkes gjennom båttransport (evt. helikoptertransport) om sommeren.

d) Behovet må vurderes opp mot mulige skader og ulemper og ut fra målet om å redusere motorferdselen til et minimum. Kjøringen skal gå etter en opparbeidet tursti som ikke er opparbeidet for motorferdsel og kjøring etter denne vil kunne gi nye skader i terrenget ved stien. 

Vilkårene i nasjonal forskrifts § 6 anses ikke å være oppfylt, og søknaden bør avslås.

Klima- og miljømessige konsekvenser
Morferdsel i utmark har alltid miljømessige konsekvenser. Særlig transport på barmark bidrar til å forringe miljøet.

Klageadgang
Vedtaket kan påklages til Statsforvalteren i Troms og Finnmark.  Klagefristen er 3 uker regnet fra den dagen da brevet kom fram til påført adressat. Det er tilstrekkelig at klagen er postlagt innen fristens utløp.

